**24MOC-58**

Eneka Maiz Ulaiar EH Bildu Nafarroa talde parlamentarioko foru parlamentariak, Nafarroako Parlamentuko Erregelamenduan ezarritakoaren babesean, mozio hau aurkezten du, Osoko Bilkuran eztabaidatu eta bozkatzeko:

**ZIOEN AZALPENA**

Historikoki, 3 urtetik beherakoentzako haur-eskolek izaera asistentziala izan dute, eta horregatik esaten zitzaien “haurtzaindegi”. Zerbitzu pribatutzat jotzen ziren, edo, bestela, gizarte-zerbitzuei lotuak, betiere eskubide sozialen departamentuaren itzalpean. Gabeziak izugarriak zirenez, 2000. urte inguruan udalak zerbitzu hori ematen hasi ziren, nahiz eta ez izan udal eskumena.

Baina Hezkuntzari buruzko 2/2006 Lege Organikoan hezkuntza-izaera ematen zaio 0tik 3 urtera bitarteko haurren arretari. 14. artikuluan dio Haur Hezkuntzako etapa bi ziklotan antolatzen dela, eta lehenengoa hiru urtera artekoa dela. Gero, 3/2020 Lege Organikoak ere hezkuntza izaera hori berretsi egin zuen.

Nafarroan, 28/2007 Foru Dekretua onetsi zen, Nafarroako Foru Komunitatean Haur Hezkuntzako Lehen Zikloa arautu zuena. Ziklo hori ematen ahal duten ikastetxeen ezaugarriak arautu zituen, ikastetxeek bete beharreko baldintzak ezarri zituen, eta ikastetxe horiek sortu edo baimentzeko prozedura ezarri zuen. Dekretuaren 5. artikuluan zikloaren hezkuntza-izaera berresten da.

Bestalde, 79/2012 Foru Aginduaren bidez, Hezkuntza Departamentuaren eta toki-entitateen artean lankidetza hitzarmenak izenpetzeko oinarriak ezarri ziren, udal titulartasuneko Haur Hezkuntzako Lehen Zikloko ikastetxeen kudeaketa finantzatzeko asmoz. Eta 61/2022 Foru Dekretuak Nafarroako Foru Komunitateko Haur Hezkuntzako etapako irakaskuntzen curriculuma ezarri zuen, Lehen Zikloa barne.

Argi dago ahalegina egin dela, baina ziklo hori hezkuntza-sistemaren barruan erabat txertatuta egoteko asko falta da oraindik. Nafarroako Foru Komunitatean, hiru urtetik beherako haurrak era eta baldintza desberdinetako zentroetan daude gaur egun: Nafarroako Gobernuaren haur-eskoletan, udalaren haur-eskoletan, haurtzaindegi pribatuetan, ikastetxe pribatuetako 2 urteko geletan, eta abar. Unibertsaltasunerako asko falta da oraindik, eskaintza oso dibertsifikatua dago, eta herri eta auzo askotan ez dago eskaintza osorik. Nafarroako haur-eskola gehienak toki-entitateen titulartasunekoak edo titulartasun pribatukoak dira. Horregatik, sistema integral eta homogeneo bat ezartzeko bide-orri zehatza adostu beharra dago, eskaintza doakoa, unibertsala eta kalitatezkoa izan dadin, gainerako hezkuntza-etapen modura.

Aurten, Hezkuntza Departamentuak iragarri du datorren ikasturtean 0-3 urte bitarteko Haur Hezkuntzako Lehen Zikloa doakoa izango dela Nafarroako haur-eskoletako familia guztientzat, bai Nafarroako Gobernuak zuzenean kudeatutako ikastetxeetan, bai Gobernuarekin hitzarmenak dituzten udalen mendeko haur-eskoletan. Bestalde, iragarri du ikastetxe publikoetan 2024/2025 ikasturtetik aurrera 2 urteko gelak irekiko dituela, proba pilotu moduan. Gimeno kontseilariak Parlamentuko Hezkuntza Batzordean martxoan egindako agerraldian informatu zuen proba piloturako Haur Hezkuntzako eta Lehen Hezkuntzako hiru ikastetxe publiko hauek aukeratu direla: La Balsa (Arroitz), Doña Mayor de Navarra eta Iturrama.

Hezkuntza komunitatearen zati handi baten eta eragile politiko eta sindikal askoren iritziz, ordea, 2 urteko gela horiek ez datoz bat hezkuntza-eskaintza integrala eskaintzearekin, horrek zikloa zatitzea eta ahultzea dakarrelako.

Horregatik guztiagatik, honako hau aurkezten dugu:

**ERABAKI PROPOSAMENA**

Nafarroako Parlamentuak Nafarroako Gobernuari eskatzen dio:

- Ziklo horren kudeaketa homogeneizatzeko erabakiak har ditzala, orain dagoen dibertsifikazioa eta bateratasun falta gainditzeko asmoz, toki-entitateekin eta hezkuntza-eragileekin batera planifikatuta.

- Plaza berriak sortzerakoan 0-3 zikloaren ikuspegi integrala izan dezala, eta ez dezala zikloa zatika eskaintzeko biderik hartu.

- Ez dezala 2 urteko gela berri solterik sortu, sustatu edo erregularizatu, ez bada 0-3 eskaintza osoaren barruan.

Iruñean, 2024ko apirilaren 24an

Foru parlamentaria: Eneka Maiz Ulaiar